Propunerea de suspendare a elevului pentru o perioadă de cinci zile a venit din partea Consiliului Profesoral, care a fost, ulterior, validată de Consiliul de Administrație al Colegiului "Alexandru Papiu Ilarian", a declarat, pentru HotNews.ro, purtătoarea de cuvânt a Inspectoratului Școlar Județean (IȘJ) Mureș, Camelia Irimie - Matei.
"În cursul zilei de ieri (marți -n.r.) ne-au trimis de la Colegiu National "Alexandru Papiu Ilarian" o adresă prin care ne informează că, începând cu data de 13 martie, Consiliul Profesoral al Colegiului Național a propus sancționarea acestui elev cu suspendarea pe o durată de 5 zile lucrătoare", a spus aceasta.
Cercetările cu privire la comportamentul elevului continuă atât la nivelul școlii, cât și la nivelul inspectoratului județean.
Întrebată dacă după expirarea suspendării elevul se va întoarce la școală, reprezentanta IȘJ Mureș a spus că momentan trebuie văzut ce măsuri mai ia în acest caz colegiul, dar "și cum se desfășoară ancheta de la Inspectoratul Școlar".
Ce prevede Legea Educației în cazul unor astfel de abateri grave: principalele sancțiuni
Conform Legii Educației din învățământul preuniversitar, 198/2023, care a intrat în vigoare în luna septembrie a anului trecut, elevii pot fi sancționați în următoarele moduri:
- observație individuală;
- mustrare scrisă retragerea temporară sau pe durata întregului an școlar a burselor de care beneficiază elevul;
- mutarea disciplinară la o clasă paralelă din aceeași unitate de învățământ (nu se pot aplica în învățământul primar);
- suspendarea elevului pe o durată limitată de timp (nu se pot aplica în învățământul primar);
- preavizul de exmatriculare (nu se pot aplica în învățământul primar);
- exmatricularea cu drept de reînscriere, în anul școlar următor, în aceeași unitate de învățământ (nu se pot aplica în învățământul primar);
- exmatricularea cu drept de reînscriere, în anul școlar următor, în altă unitate de învățământ (nu se pot aplica în învățământul primar);
- exmatricularea fără drept de reînscriere pentru elevii din învățământul postliceal.
Preavizul de exmatriculare sau exmatricularea cu drept de înscriere "se pot aplica în învățământul obligatoriu numai în situații foarte grave, când prezența elevului în școală pune în pericol siguranța elevilor sau a personalului din școală, afectând dreptul la educație, respectiv la muncă", se precizează în lege.